অতিশয় বেকুব স্বৈরাচারী শাসকেরাও নিজেদেরকে খুবই বুদ্ধিমান মনে করে। এবং বোকা মনে করে জনগণকে। তাদের ধারণা, সংবিধানকে পবিত্র ও তার বিধানকে অলঙ্ঘনীয় বললে জনগণ মাথা নত করে সেটি মেনে নেবে। কিন্তু জনগণ তো জানে, বাংলাদেশের সংবিধানকে সবচেয়ে পদদলিত করেছে শেখ হাসিনা ও তার পিতা শেখ মুজিব। বাংলাদেশের সংবিধান অনুযায়ী মতামত প্রকাশ করা, দল করা ও দলের নামে সভা-সমিতি করা প্রতিটি নাগরিকের মৌলিক অধিকার। সরকারের দায়িত্ব শুধু দেশ শাসন করা নয়, জনগণের সে মৌলিক অধিকারটিকে পাহারা দেয়া। সংবিধানের ইজ্জত তো এভাবেই রক্ষা পায়। কিন্তু মুজিব বা হাসিনা এ দু’জনের কেউ কি জনগণকে সে মৌল অধিকারটি দিয়েছে? বাংলাদেশের মাটিতে মুজিব কোন বিরোধী দলকেই বরদাশত করেননি। বিরোধী দলের হাজার হাজার নেতাকর্মীকে মুজিব জেলে তুলেছেন। বন্দী সিরাজ সিকদারকে হত্যা করার পর পার্লামেন্টে দাঁড়িয়ে ‘কোথায় আজ সিরাজ সিকদার’ বলে উল্লাসও করেছেন। তার আমলে দল ছিল মাত্র একটিই, সেটি ছিল মুজিবের নিজ দল বাকশাল। সকল বিরোধীদলীয় পত্রিকাকে তিনি নিষিদ্ধ করেছিলেন। মুজিবের কন্যা হাসিনাও পিতার সে স্বৈরাচারী পথ ধরেছেন। হাসিনা নিষিদ্ধ করেছেন আমার দেশ। বন্ধ করে দিয়েছেন দিগন্ত টিভি ও ইসলামিক টিভি। বহু সাংবাদিক তার আমলে যেমন নিহত হয়েছেন তেমনি কারারুদ্ধও হয়েছেন। মুজিবের আমলে ইসলামী পুস্তকের প্রকাশনা ছিল অপরাধ। সেটি হাসিনার আমলেও। হাসিনা তো গৃহে গৃহে ইসলামী বই-পুস্তক বিশেষ করে জিহাদ বিষয়ক বই বাজেয়াপ্ত করতে র‌্যাব ও পুলিশ নামিয়েছে। শেখ মুজিব যেমন কোন ইসলামী দলকে রাজনীতিতে নামতে দেননি, হাসিনা তেমনি ময়দানে নামতে দিচ্ছে না জামায়াতে ইসলামী, ইসলামী ছাত্রশিবির, হেফাজতে ইসলাম। এসব দলের হাজার হাজার কর্মীকে হাসিনা গ্রেফতার করে বিনা বিচারে বছরের পর আটক রেখেছে। সংবিধান অবমাননাকারী এমন এক নেত্রী যখন সংবিধানের পবিত্রতা রক্ষার বাহানাটি খাড়া করে তখন কি জনগণ সেটি মেনে নেয়? এটি যে নিছক ধোঁকাবাজি সেটি বুঝতে কি জনগণ ভুল করে? পৌত্তলিকতার ন্যায় আদিম অজ্ঞতাকে বাঁচিয়ে রাখতে পুরোহিতগণ নিজেদের হাতে গড়া মাটির মূর্তিগুলোকেও পবিত্র ও পূজনীয় বলে আখ্যায়িত করে। তেমনি দশা হাসিনা বা মুজিবের ন্যায় স্বৈরাচারী শাসকদেরও। নিজেদের স্বৈরশাসনকে দীর্ঘায়িত করার গরজে নিজেদের দ্বারা পদদলিত সংবিধানকেও তারা পবিত্র বলে।